
ירא הקהל וישפוט
מכתב גלוי לרבני ועסקני קהילות הקודש בירושלים שליט"א ולהורים היקרים והנכבדים הי"ו
השלום והברכה,
בשנים האחרונות נפרץ מאוד הנושא של רישום בנות לסמינרים בכיתות ז', בשנת תשפ"ד נוצר בלבול גדול בנושא זה ואין כאן המקום לפרט.
בתמוז תשפ"ד התכנסה ועדת הרבנים בירושלים שאני המזכיר שלה, ופנתה למנהיגי הדור שליט"א ושטחו בפניהם את הסבל הנוראי והנזקים הרוחניים שנגרמים לתלמידות, למורות, למנהלות, להורים , לרבני ועסקני הקהילות שליט"א  ולשכנים שרוצים לסייע ולעזור למכריהם בזמן סבלם ומצוקתם  שחברותיהם התקבלו כבר לסמינר  והם  לא.
גם מנהלי הסמינרים הצהירו בפה מלא בפני הרבנים כי הרישום בכיתות ז' מפריע ומזיק להם.
בהוראת גדולי ישראל התקיימה אסיפה של רבני ירושלים עם כל מנהלי הסמינרים במטרה להפסיק את הרישום המוקדם ולקבוע תאריך מוסכם ומקובל בכיתות ח' שבו יתחיל הרישום.
בחודש חשון תשפ"ה נשלח מכתב למנהלי הסמינרים חתום ע"י רבני ועדת הרבנים בירושלים ובתוספת חיזוק בכ"י ממנהיגי הדור הגר"ד לנדו שליט"א והגרמ"ה הירש שליט"א על חובת הציות להוראה זו, [המכתב התפרסם ברבים בעיתון יתד נאמן]
לצערי הגדול קיבלתי פניות רבות שהסמינרים פורצים את ההוראה בהתחכמויות שאין כאן המקום לפורטם, התקשרתי באופן אישי לכמה מנהלים נכבדים וחשובים וכולם פה אחד הכחישו שלא מתעסקים בזה [כאשר עוררתי על הנזק החינוכי שיש כאשר פורצים הוראה של כל גדולי ישראל, אמרו לי באיזה עוד נושא חוץ מהסמינרים הציבור נשמע לגדולי ישראל] התקשרתי שוב לומר שיש קלא דלא פסיק על דיבורים עם הורים ומסירת רמזים ושוב הכחישו.
השבוע כשנפגשתי עם כל מנהלות בתי הספר היסודיים בירושלים, נזדעזתי עד עמקי נפשי כאשר רבות מהמנהלות העידו על ידיעות ברורות שקיבלו מהורים של בנות בכיתות ז' שנפגשו עם הסמינרים, וחלקם קיבלו אף רמזים שהכל יהיה בסדר.
בתחילת שנה"ל התכנסו רבני דגל התורה בירושלים שליט"א ובעצמם טרחו לשמוע על שש בנות של כיתות ט' שעדיין לא התקבלו ולאחר שמיעת כל הנתונים קבעו כי כל סמינר יקבל בת אחת, נשלחתי להעביר את ההחלטה למנהלי הסמינרים וגם אז נזדעזתי מאופן הדיבור וההתייחסות של רוב מנהלי הסמינרים להוראת הרבנים שליט"א.
באתי במכתב זה לזעוק ולמחות על כבוד התורה של מנהיגי הדור שליט"א ושל רבני ירושלים שליט"א הנרמסים ע"י אנשי החינוך בריש גלי, כמי שזכה להתעסק בחינוך למעלה מ 40 שנה אני מכיר ויודע את מסירות הנפש  שיש למנהלים להגדיל תורה ולהאדירה, ואולם אין מצווה מכבה עבירה. 
לימדונו רבותינו שגם שוחד לשם שמים מעוור ומסלף דברי צדיקים, התחרות המטורפת הקיימת בין הסמינרים מעוורת ומסלפת את עינהם
ושלוש רעות יש בדבר זה א.  הנזקים הנוראים הנגרמים כפי שנתבאר לעיל, ב. פריצת הגדר של אי ציות לגדולי ישראל שנעשית בריש גלי ע"י אנשי חינוך ג. עזות המצח הנעשית כנגדי המשמש כשלוחא דרבנן כשחלק ממנהלי הסמינרים מעיזים לשקר אותי במצח נחושה כמה וכמה פעמים.
בכאב ובצער נוראי, אני קורא מי להשם אלי למצוא את הדרך הנכונה והראויה לבער את התופעה הנ"ל

